በለንደን የሚገኙ ንዋየ ቅዱሳት ሊመለሱ ነው
አዲስ አበባ፡- ዘጠኝ ታቦታትን ጨምሮ በለንደን የሚገኙ የቤተክርስቲያን ንዋየ ቅድሳትን ለማስመለስ እየተሠራ መሆኑ ተገለጸ። ከ21 ዓመታት በላይ በኔዘርላንድ በአንድ ግለሰብ እጅ የነበረው የ18ኛ ክፍለ ዘመን ዘውድ ለኢትዮጵያ መንግሥት ተሰጥቷል።የባህልና ቱሪዝም ሚኒስትር ዶክተር ሂሩት ካሳ ትላንት ከኔዘርላንድ የተመለሰውን ቅርስ በተቀበሉበት ወቅት እንደተናገሩት፤ በርካታ የኢትዮጵያ ቅርሶች በሌላው አገር በግለሰብም ሆነ በመንግሥታት እጅና ሙዚየሞች ውስጥ አሉ። ባለፈው ዓመት የመጣውን የአጼ ቴዎድሮስ ጸጉር ጨምሮ አሁን የተመለሰው የዘውድ ቅርስ ሚኒስቴሩ ቅርሶችን ለማስመለስ ጥረት እያደረገ መሆኑን ማሳያ ናቸው። በቀጣይም ዘጠኝ ጽላቶችን ጨምሮ በለንደን የሚገኙ የቤተክርስቲያን ንዋየ ቅድሳትን ለማስመለስ እየተሠራ ነው። ሚኒስቴር መስሪያ ቤቱ ቅርሶችን ለማስመለስ በርካታ ስራዎችን እያከናወነ ነው ያሉት ሚኒስትሯ፤ በግለሰብ እጅ ያሉ ቅርሶችም በአንድ ግለሰብ አማካኝነት አሰባስቦ ለማስመለስ ቅድመ ሁኔታዎች እየተመቻቹ መሆኑን ተናግረዋል። ‹‹መቅደላ ኮሌክሽን›› የሚባሉ ሌሎች ቅርሶች ለማስመለስ የተፈቀደ ሲሆን፤ በውሰት የሚል ውዝግብ በመኖሩ ቀጣይ ስምምነቶች እንደሚደረጉም ጠቁመዋል። በግለሰብም ሆነ በመንግሥታት ደረጃ በሌሎች አገራት የሚገኙ የኢትዮጵያ ቅርሶችን ለማስመለስ በትኩረት እየተሰራ መሆኑንም ገልጸዋል። ሚኒስትሯ፤ የተዘረፉ ቅርሶችን
እየገዙ የሰበሰቡ አንድ
ግለሰብ መኖራቸውን ጠቅሰው፤
ግለሰቡ ቅርሱን ወደ
ኢትዮጵያ አምጥተው ሙዚየም
ለመክፈት እንዳሰቡና ባህልና ቱሪዝም ሚኒስቴር ለዚህ አገልግሎት የሚውል ቤት ከአዲስ አበባ ከተማ አስተዳደር ለማግኘት እየተነጋገረ መሆኑን ገልጸዋል። ቤቱ እንደተፈቀደም የተባሉት ግለሰብ ቅርሶችን ይዘው እንደሚመጡ አስታውቀዋል። በትላንትናው ዕለት ጠቅላይ ሚኒስትር ዶክተር አብይ አህመድ የ18ኛ ክፍለ ዘመን ዘውድ ለመመለስ ከመጡት የኔዘርላንድ የውጭ ንግድ እና የልማት ትብብር ሚኒስትሯ ሲግሪድ ካግ ጋር ተገናኝተዋል። ዘውዱ ከ1985 ዓ.ም. አንስቶ ጠፍቶ የቆየ ሲሆን፤ በጥቅምት 2011 ዓ.ም. በኔዘርላንዷ ሮተርዳም ተገኝቷል። የኔዘርላንድ መንግሥት ይህንን ቅርስ ለኢትዮጵያ መመለስ ጠቃሚ እንደሆነ በማመን ዘውዱ ወደ ኢትዮጵያ እንዲመለስ ሁኔታዎችን አመቻችቷል። ቅርሱን ለ21ዓመታት ይዘው በመቆየት ወደ ኢትዮጵያ እንዲመለስ ያደረጉት ለበርካታ ዓመታት በኔዘርላንድ የኖሩት አቶ ሲራክ አስፋው፤ ዘውዱ ቤታቸው የገባው በአጋጣሚ እንደሆነ በመናገር ከብዙ ልፋት በኋላ ማስመለስ መቻላቸውን ተናግረዋል። ሌሎች ግለሰቦችም መሰል በጎ ተግባራትን በመከወን በየቦታው ተበታትነው የሚገኙ የኢትዮጵያ ቅርሶችን ለማስመለስ ተነሳሽነት ሊኖራቸው ይገባል ብለዋል። ቅርሱ ለጊዜው ለጉብኝት በኢትዮጵያ ብሄራዊ ሙዚየም እንዲቀመጥ የተደረገ ሲሆን፤ በቀጣይ ቅርሱ ወደ ጠፋበት ትግራይ ክልል እንደሚወሰድም ለማወቅ ተችሏል።አዲስ ዘመን የካቲት 13/2012አዲሱ ገረመው